Il-Kummissjoni Ewropea llum wieġbet mistoqsija Parlamentari ta’ Alfred Sant dwar x’qed tagħmel l-Unjoni Ewropea dwar l-epidemija tal-Ebola. Il-Kap tad-Delegazzjoni Maltija tas-S&D staqsa  x’azzjonijiet ittieħdu, jew qed jittieħdu, biex tiġi stabbilita reazzjoni Ewropea integrata għall-epidemija tal-Ebola, li tkopri oqsma bħall-politika tas-saħħa, is-sigurtà nazzjonali, l-intervent umanitarju, it-trasport bl-ajru u l-kooperazzjoni għall-iżvilupp ma’ pajjiżi Afrikani fil-livell bilaterali u f’dak tal-ACP (Africa Caribean & Pacific). Fit-tweġiba tagħħa lil Alfred Sant, Il-Kummissjoni Ewropea qalet li fit-30 ta’ Awwissu 2014, il-Kunsill Ewropew iddiskuta l-epidemija tal-Ebola,  appella “għal aktar koordinazzjoni fil-livell tal-UE tal-assistenza pprovduta mill-Istati Membri tal-UE u [ji]stieden lill-Kunsill jadotta qafas ta’ reazzjoni komprensiva tal-UE biex jindirizza dan il-kriżi. Il-Kummissjoni  qalet li fil-15 ta’ Settembru organizzat laqgħa ta’ koordinazzjoni Ewropea ta’ livell għoli biex tmexxi ‘l quddiem dan l-inkarigu mogħti mill-Kunsill Ewropew. Il-laqgħa kellha l-għan li jsir skambju ta’ fehmiet mal-Istati Membri, mal-Koordinatur tas-Sistema tan-NU għall-Marda tal-Vajrus tal-Ebola, id-WHO (World Health Organisation) u l-MSF (Medecins Sans frontieres) sabiex tagħraf il-livell attwali ta’ reazzjoni u assistenza kumplimentari tal-UE. Il-Kummissjoni qalet li l-pakkett ta’ rispons attwali tal-UE huwa ta’ madwar €180 miljun. Dawn jinkludu sostenn għal azzjonijiet umanitarji sabiex tiġi indirizzata l-epidemija, sostenn baġitarju biex jilqa’ għall-impatt ekonomiku tal-kriżi, laboratorji mobbli biex jiġu ttestjati l-każi u għall-funzjonament tas-sistemi sanitarji.Il-Kummissjoni bħalissa qed tiffinalizza dokument dwar il-“Qafas ta’ Rispons Komprensiv tal-UE”, li se jispjega u jiffaċilita r-rispons tal-UE għall-epidemija tal-vajrus tal-Ebola, filwaqt li tqis kemm id-dimensjoni interna kif ukoll esterna tar-rispons. Wara li tikkonsulta lill-Istati Membri, id-dokument għandu jiġi adottat sal-Kunsill Ewropew li jmiss. B’reazzjoni għal din ir-risposta, Alfred Sant qal fi Brussell li b’xorti hażina għad ma hemmx tweġiba komprensiva fuq livell Ewropew biex b’mod konkret, inkluz fuq il-livell ta’ ħarsien tas-sigurtà, nilqgħu għall-avvanz tal-ebola li issa bdiet dieħla fit-territorju tal-Unjoni Ewropea. Sant qal li  ma jidhirx li sar wisq progress minn nofs Awissu meta kien għamel il-mistoqsija fil-Parlament Ewropew.  ‘Inizjattivi fuq bazi umanitarji waħedhom mhumiex bizzejjed.’ Qal Alfred Sant.